Аз избирам българското

Есе

Железница, нестинари, мускали с розово масло, кисело мляко, река Искър, родопско одеяло, Рилският манастир…българското има много измерения. То е вътре в нас и около нас- от гените до речта. Кара ни да се смеем, да милеем, да задаваме въпроси, да се възхищаваме. Прави ни горди. Българското се усеща във всяка направена крачка. Независимо дали го избираме, ние му принадлежим. Пред българското не оставаме безразлични. То е еквивалент на любов. Няма човек в малката ни родина, който да не обича българското, и няма българин, който да не е обичан от българското.

Българското е неподвластно на времето. Да го избереш означава да вникнеш дълбоко в посланията на миналото . Означава душата ти днес да бъде на правилното място- в ушите ти кънти българска реч, сънуваш и мислиш на български език. Копнежът по българското е равносилен на личното предизвикателство да го съхраниш за тези след теб.

Не познавам българин, който да не се е похвалил с Ботев или цар Симеон. Често чуваме пропитото с маршов патос изречение “Ние сме първите в Европа, които..“ . Този захлас по миналото е присъщ на сънародниците ни, разбрали криво атонския монах. Достатъчно прозорливите хора знаят, че историята трябва да се споменава не за да се похвалим , а за да извлечем мъдростта, съдържаща се в нея. Скверним миналото си, намесвайки го в битовизми- поредното оплакване, поредната кавга, поредната надпревара с другите етноси. Историята ни изобилства от примери за силни мъже и жени, без чието дело днес нямаше да сме същите. Истинският родолюбец разбира посланията на предците, учи се от грешките им и върви по техните стъпки. Защото в края на пътя винаги е имало една обща цел за целия народ- България.

Българското е навсякъде. Намираме го в книгите, хората, езиците. Българинът има екзистенциална нужда да се докосва до българското ежедневно, без значение дали е във Виена, Прага или Чикаго. Сосът Болонезе не може да замести лютеницата така, както тренът е безсилен пред влака. Правило на психологията е, че моделите от детството се следват и в зрелостта. Дете, което расте в български дом, става възрастен, който гради български дом. А животът в този дом е топлина, уют, грижа и сигурност. Душата тук е спокойна. Че ще бъде разбрана, че ще бъде приета, че ще бъде обичана. Сърцата ни имат нужда от България.

Изборът на българското не се състои в разветия трибагреник в утрото на трети март. Не сме българи само в определени дни от календара. За да бъдеш обичан, трябва и ти да обичаш. За да ни пази България, трябва и ние нея да пазим. Защитата на българското е нещо повече от гърлено ръмжене „Булгар! Булгар!“. Тя е в простичките злободневни ситуации. Изхвърли си боклука на точното място! Напиши съобщението на кирилица! Поздрави, когато влезеш в магазина- „здравей“ е толкова мила дума! Изправи се, когато вият сирените на втори юни! Застани мирно, докато звучи българският химн! Елементарни действия от огромно значение за националното самосъзнание. Защото Отечеството притежава различни дадености- културни, езикови, природни, исторически. С тези малки жестове сега ние засвидетелстваме любовта си към утрешните българи и тяхното българско. Те ще дишат чрез него.

За българина могат да се изпишат обемни философски трудове. На този „балкански субект“ са му присъщи еклектика и нестандартност. Българинът е сплав между порядките на Запада и огнения темперамент на Балканите. Европеец, но не точно като европейците. Славянин, ала с ориенталска нотка. Азиатец, но пък християнин.Съвременният български гражданин е ново световно явление. Слуша американска музика, чете руска литература, облича италиански дрехи, яде турска храна и плажува на гръцкото Беломорие. От този досег с чуждото обаче не угасва българският пламък в генома на нашите сънародници. „По- хубаво от нашето няма!“ И макар някои типично български прояви да са комични или налудничави, те успяват да сгреят сърцата, гъделичкат усещането за общност и идентичност. Всичко българско е синоним на вкъщи. А по-добро от вкъщи няма.

Вярвам, че първообразът на поговорката „Хубава работа, ама българска!“ е „Хубава работа и то българска!“. В „българската работа“ има мистичност, магия. Тя поражда пълен спектър от емоции- трогва, разсмива, вкаменява, удивлява. Играе с всички сетива- допирът на кожата до мекия китеник, извивките в българските песни в ушите, стипчивият вкус на българското вино, веднъж докоснало езика, безбрежното Черно море, синеещо се в очите, мирисът на току-що изпечена питка. „Българската работа“ свири на най-нежните струни на човешката душевност. Всеки намира своята причина да обича българското. То заслужава да бъде избирано. Всеки ден. От всекиго.

**Боряна Пламенова Богданова 12 а клас**